एक जमाना था जब लोग लोक-लाज की परवाह करते थे। ऐसा सोचते थे कि मैंने यदि किसी का भला नहीं किया तो मरने के बाद मेरे बारे में लोग क्या कहेंगे, दूसरों का दिल दुखाया तो कितनी बदनामी होगी। इस डर से भी लोग किसी का बुरा नहीं करते थे। अगर लोग किसी के भले की नहीं सोचते तो भी कम से कम किसी का बुरा करने का खयाल तो कतई मन में नहीं लाते थे। आजकल तो लोग मरने के बाद की चिंता तो दूर, अपने सामने ही बदनामी की चिंता नहीं करते। लोग कहते हैं, मरने के बाद कोई गालियां दे तो क्या फर्क पड़ता है? ऐसे लोग जीवन भर दूसरों के रास्तों में कांटे बोते रहते हैं, दूसरों को बदनाम करने के हथकन्डे ढूंढते रहते हैं, अपने स्वार्थ के लिए किसी के भी तलवे चाटने को तैयार रहते हैं, अपने जमीर को खूंटी पर टांग देते हैं और किसी को भी पीड़ा पहुंचाकर यह महसूस करते हैं कि उन्होंने कोई बहुत बड़ी बाजी मार ली। पूरा दिन केवल दूसरों के लिए गड्ढा खोदने में ही बिता देते हैं।